****

 **REPUBLIKA HRVATSKA**

**BJELOVARSKO-BILOGORSKA**

 **Ž U P A N I J A**

 **OPĆINA ŠANDROVAC**

 **OPĆINSKO VIJEĆE**

**KLASA: 021-05/18-01/5**

**URBROJ: 2123-05-01-18-1**

**U Šandrovcu, 26.01.2018.**

**Z A P I S N I K**

**sa 6. sjednice Općinskog vijeća općine Šandrovac održane 26.01.2018. sa početkom u 19,00 sati**

**Prisutni:** Halapa Nikola, Husnjak Damir, Ormanović Ranko, Solar Biljana, Žager Stjepan,

Miroslav Sokolić, Danijel Bedeković, Marica Petreković, Sven Perec, Igor Škudar i Slaven Kurtak

**Odsutnih:** nema

**Ostali prisutni:** općinski načelnik Općine Šandrovac Josip Dekalić, zamjenik općinskog načelnika Željko Đipalo, Ivana Fočić, pročelnica JUO Općine Šandrovac, Damir Kolar, mag.ing.agr, ravnatelj Doma za starije i nemoćne osobe Šandrovac, Sanela Paukovac, v.d. direktorica Šandroprom d.o.o. Šandrovac, Dajana Perhot, referent za računovodstvo i financije Općine Šandrovac

**Zapisničar:** Martina Bedeković

 Predsjedavajući je pozdravio prisutne i utvrdio kvorum.

Predsjedavajući je dao Dnevni red na usvajanje, te je Dnevni red usvojen jednoglasno sa 11 glasova ZA od strane Općinskog vijeća.

**D N E V N I R E D**

1. Aktualni sat,
2. Usvajanje zapisnika sa 5. sjednice Općinskog vijeća Općine Šandrovac,
3. **Usvajanje Statuta Općine Šandrovac,**
4. **Odluka** o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Šandrovac,
5. **Odluka o povjeravanju obavljanja javne usluge prikupljanja miješanog komunalnog otpada i prikupljanja biorazgradivog komunalnog otpada javnom isporučitelju,**
6. **Odluka** o sufinanciranju troškova boravka djece sa područja Općine Šandrovac u dječjim vrtićima u 2018. godini,
7. **Donošenje Odluke** o izmjenama i dopunama Odluke o koeficijentima i osnovici za obračun plaće zaposlenika Doma za starije i nemoćne osobe “Šandrovac”,
8. **Izglasavanje nepovjerenja** predsjedniku Općinskog vijeća Općine Šandrovac Ranku Ormanoviću,
9. Izbor predsjednika Općinskog vijeća Općine Šandrovac,
10. Izbor zamjenika predsjednika Općinskog vijeća Općine Šandrovac.

**Točka 1.**

**Aktualni sat.**

\*\*Vijećnik Sven Perec: „Ja imam pitanje za gospodina Kolara, zanima me zašto su gospođa Jasmina Keres i Ivana Bujan dobile otkaz, odnosno zašto im nije produžen ugovor.“

\*Damir Kolar, ravnatelj Doma za starije i nemoćne osobe Šandrovac: „Vi ovdje govorite o njegovateljicama koje su primljene na određeno vrijeme?“

\*\*Vijećnik Sven Perec: „Da, za njih pitam.“

\*Damir Kolar, ravnatelj Doma za starije i nemoćne osobe Šandrovac: „Mi smo slijednom potreba, zbog korištenja godišnjih odmora i bolovanja, u šestom mjesecu primili dvije njegovateljice na određeno vrijeme. No kako su godišnji odmori završili, nije bilo potrebe za tim da one i dalje ostanu zaposlene kod nas. Htio bih još samo napomenuti da kada opet krene vrijeme godišnjih odmora,¸da će one ponovno biti zaposlene kod nas.“

\*\*Vijećnik Sven Perec: „Kod izglasavanja Proračuna bila je stavka za povećanje plaća djelatnika za Dom za stare i nemoćne od 42.000,00 i 47.000,00 kuna, dvije zaposlenice su otišle pa na što se taj dio odnosi.“

\*Načelnik Općine Šandrovac, Josip Dekalić: „Taj odgovor će Vam ići na sedmoj točci dnevnog reda.“

**\***Predsjedavajući: „To će vam sve biti objašnjeno u Odluci o izmjenama i dopunama Odluke o koeficijentima i osnovici za obračun plaće zaposlenika Doma za starije i nemoćne osobe Šandrovac, koja se mora uskladiti sa Zakonom.“

\*\*Vijećnik Miroslav Sokolić: „Imam pitanje za gospodina načelnika, što je sa tom našom industrijskom zonom? Gdje je to stalo? Razgovarali smo sa jednim našim mještaninom iz Šandrovca koji bi pokrenuo neki obrt, nešto bi radio i on se je interesirao gdje je to stalo i u kojoj je funkciji. Odnosno da li će ikada ili nikada biti u funkciji?“

\*Načelnik Općine Šandrovac, Josip Dekalić: „Ako postoje zainteresirani, neka se samo jave u Općinu. Pa kada se vidi što oni trebaju, onda ćemo se mi prilagoditi prema njima, raspisati natječaj i sve ostalo što treba.“

\*\*Vijećnik Damir Husnjak: „Pitanje za gospodina načelnika, što je sa bivšim Metalproduktom?“

\*Načelnik Općine Šandrovac, Josip Dekalić: „On je prodan i očišćen, u pravom smislu riječi. Jer ono što je vlasnik očistio od materijala koji su bili tamo, na kraju su mu očistili i još pomogli neki ljudi, tako što su mu odnijeli sve radijatore od tamo. Isto tako i ograde, koje su bile za penjanje na kat, sve su porezane i odnesene. Tako da je on zaista očišćen. Momentalno se je u pregovorima sa jednom nizozemskom firmom oko škrobare, ali ako se ta škrobara neće moći isfinancirati, onda bi firma koja je kupila taj prostor krenula sa sjeckanjem drveta. Jer s obzirom da su oni vlasnici mogu tamo raditi što god žele, osim toga da zagađuju okoliš.“

\*\*Vijećnik Nikola Halapa: „Pitanje za gospodina načelnika, da li se zna koliko je sredstava utrošeno u sanaciju igrališta, bar otprilike?“

\*Referent za računovodstvo i financije Općine Šandrovac, Dajana Perhot: „Imate pod javnim površinama, na toj stavci, za nogometni klub, usluge zemljani radovi, tamo je iznos negdje oko 34.000,00 kuna i oko 15.000,00 kuna je cijena posijane trave.“

\*\*Vijećnik Miroslav Sokolić: „Znamo da je ovdje bio održan Božićni koncert, gdje su nastupili izvođači iz Velike Pisanice, Velikog Trojstva i tako dalje, ali sam ja čuo da osim toga što su ovdje dobili i večeru, da im je za nastup isplaćeno i 1.500,00 kuna. Pa me zanima da li je to istina?“

\*Načelnik Općine Šandrovac, Josip Dekalić: „Ne, to nije istina. Mi smo njima samo pripremili jedan mali gablec, kobasice i kuhano vino i to je sve.“

\*Predsjedavajući zaključuje aktualni sat.

**Točka 2.**

**Usvajanje zapisnika sa 5. sjednice općinskog vijeća Općine Šandrovac.**

\*Predsjedavajući je odmah na početku rekao kako su svi u materijalima za sjednicu općinskog vijeća dobili Zapisnik sa 5. sjednice općinskog vijeća, te upitao da li netko ima primjedbu na njega.

\*\*Vijećnik Miroslav Sokolić: „Da ne bude kako ja stalno iznosim nekakve kritike, ja bih zaista pohvalio onog tko je pisao ovaj Zapisnik, jer ovdje je stvarno nabrojano sve što smo mi rekli i što je traženo. Možda je potrošeno malo više papira, ali hvala lijepa na trudu što je tako lijepo sastavljeno.“

\*Pročelnica JUO Općine Šandrovac, Ivana Fočić: „To je trud gospođe Martine Bedeković.“

\*\*Vijećnik Slaven Kurtak: „Kad smo već kod Zapisnika, ja bih Vas zamolio da kada već dižete zapisnike na internet, da oni ne idu u skraćenom obliku, nego da ide kompletan zapisnik.“

\*Pročelnica JUO Općine Šandrovac, Ivana Fočić: „Na stranice idu oba zapisnika, i skraćeni i puni zapisnik. Jer mi smo dužni u roku od 15 dana, dostaviti Uredu državne uprave skraćeni zapisnik, a puni zapisnik možemo objaviti tek kada na slijedećoj sjednici bude prihvaćen od strane vijeća.“

\*\*Vijećnik Slaven Kurtak: „Ja sam tražio prošireni zapisnik sa 2. sjednice vijeća, pa ga nisam uspio pronaći. Zato sam ovo i rekao.“

\*Pročelnica JUO Općine Šandrovac, Ivana Fočić: „Provjeriti ću što je sa time, možda se dogodila naša pogreška.“

Predsjedavajući je Zapisnik sa 5. sjednice Općinskog vijeća Općine Šandrovac dao na glasanje.

U trenutku glasanja bilo je prisutno 11 vijećnika , te je Zapisnik sa 5. sjednice općinskog vijeća Općine Šandrovac usvojen sa 11 glasova ZA.

**(KLASA: 021-05/17-01/37, URBROJ: 2123-05-01-17-1)**

**Točka 3.**

**Usvajanje Statuta Općine Šandrovac.**

**\***Predsjedavajući: „Ja bih samo rekao da se naš Statut mora uskladiti sa donesenim Zakonom o kojem ste svi čitali i slušali i po kojem i on mora biti promijenjen.“

\*Pročelnica JUO Općine Šandrovac, Ivana Fočić: „Ja bih nešto rekla. Povjerenstvo za Statut i Poslovnik općinskog vijeća Općine Šandrovac je održalo sjednicu. U sastavu vijeća su Slaven Kurtak kao predsjednik, Damir Husnjak kao član i Miroslav Sokolić kao član. Vijećnici Slaven Kurtak i Miroslav Sokolić izjavili su kako nisu bili pravovremeno obaviješteni o izmjenama i dopunama Statuta, smatraju kako su trebali sudjelovati u izmjenama i dopunama Statuta, da se nisu stigli pripremiti za to i predlažu da neće podržati predmetnu odluku, odnosno Statut. Gospodin Damir Husnjak izjavio je da se sve radi po novom Zakonu i ne vidi zašto se radi polemika oko ovog. Ivana Fočić kao Pročelnica koja je izradila prijedlog novog Statuta, sukladno Zakonu i isključivo po Zakonu izjavljuje da je ovo čisto ne poštivanje mog rada i izražavanje ne povjerenja prema mojoj stručnosti. Ako je to bila vaša namjera, svaka čast. To su gospoda potpisala. Meni nije teško ići od točke do točke i točno vam reći na koju se točku odnosi koja izmjena i na koji dio Statuta.“

**\***Predsjedavajući: „Svi mi smo imali šansu od ponedjeljka da to pročitamo, to je dovoljno vremena. Ja sam pročitao stari Statut i ovaj i jako ih dobro usporedio. On je u skladu sa Zakonom, a ako netko misli da nije, neka kaže koja je to točka koja nije u skladu sa Zakonom. Jer taj Zakon nismo donijeli mi, nego ga je donio netko tko je daleko mjerodavniji od nas. Taj Zakon mi moramo poštovati, jer ga isto tako poštuje i čitava Hrvatska.“

\*Pročelnica JUO Općine Šandrovac, Ivana Fočić: „U članku 33. Zakona o izmjenama i dopunama Zakona o lokalnoj i područnoj samoupravi je propisana obveza Jedinicama lokalne samouprave, da usklade Statute i druge opće akte u skladu s odredbama Zakona u roku od 60 dana od dana stupanja na snagu. Taj rok ističe 11. veljače 2018. godine. Vi sad računajte koliko je to, a i onih 8 dana od dana objave.“

\*Predsjedavajući: „Gospodo ja ovakav Statut kakav je napravljen dajem na glasovanje, tko je za ovakav Statut?“

\*\*Vijećnik Miroslav Sokolić: „Nitko od nas ovdje ne tvrdi da je Statut napravljen mimo Zakona i da nije sukladan Zakonu. Ja sam također pročitao i stari Statut i novi Statut i Zakon o jedinici lokalne samouprave i našao sam nekih stvari koje se mogu izmijeniti u Statutu, a da se ne kose sa Zakonom o lokalnoj samoupravi. Ja ne mogu te promjene sada predložiti, jer nisam sve dobro proučio, jer nisam imao vremena. Da se zna, i da mi nitko ne podcjenjujemo Vaš rad, ali se već jednom mora znati neki red. Ako je nekakva komisija, pa ne možete Vi sazvati komisiju 10-15 minuta prije početka sjednice i sad ćete Vi nama reći što se ovdje mijenja ili ne mijenja. Ja znam i hvala Vam lijepa što ste uložili veliki trud u to. I da ste to radili dugo da bi se to usuglasilo sa Zakonom, ali dozvolite da i mi imamo pravo da vidimo još neke stvari koje bi se možda mogle promijeniti. Recimo neke ovlasti koje se mogu izmijeniti sa općinskog načelnika, na općinsko vijeće. Pa nam dozvolite da mi to u slijedećem prijedlogu Statuta, kada će biti sjednica, iznesemo amandman i onda ćemo glasati o tom Statutu i o tim izmjenama, da li se prihvaćaju ili ne. Nemojte samo tvrditi o zakonima i kako je sukladno Zakonu, jer nitko ne kaže da nije tako. Ali ima niz stvari koje stoje u Zakonu o lokalnoj samoupravi koje nisu uvedene u ovaj Statut.“

\*Pročelnica JUO Općine Šandrovac, Ivana Fočić: „Ne moraju ni biti gospodine Sokolić. To sam Vam već objasnila. Ako nisu u Statutu valjani je Zakon i u tom slučaju će se primijeniti Zakon. Jer je Zakon opći i jači je od općeg akta neke općine. Prema tome vi nećete u Statut uvrstiti sve odredbe Zakona. A što se tiče ovlasti načelnika, one su propisane Zakonom. Kao što su propisane i ovlasti Općinskog vijeća.“

\*Predsjedavajući: „To bi značilo da mi moramo odobriti Zakon koji je već odobren. A mi nismo mjerodavni i ovlašteni za to.“

\*\*Vijećnik Miroslav Sokolić: „Vi miješate kruške i jabuke. Ja Vama nisam rekao ništa vezano uz ovo da nije sukladno Zakonu, nitko nije lud da ne zna da se Zakon ne može pobiti. Ali ima stavki koje se mogu promijeniti. Dajte ga već jednom na glasanje i gotovo.“

\*Pročelnica JUO Općine Šandrovac, Ivana Fočić: „Možete ga promijeniti kasnije koliko god puta želite.“

\*\*Vijećnik Miroslav Sokolić: „E pa nećemo ga mijenjati kasnije, nego ćemo ga promijeniti slijedeću sjednicu, koja može biti za 5 dana. Tako ste imali sjednicu i ono dok meni niste dali da položim prisegu. Kad ste prisilili ove ljude samo da donesemo Proračun, a niste imali pravo na to, jer Vijeće ne može brojiti deset vijećnika, nego jedanaest, što vam lijepo piše u Statutu, i u starom, i u ovom novom da Vijeće ima jedanaest vijećnika.“

\*Predsjedavajući: „Gdje to piše da smo mi morali onu sjednicu održati? Odnosno staviti Vašu prisegu pod prvu točku dnevnog reda.“

\*\*Vijećnik Miroslav Sokolić: „Koliko općinsko vijeće mora imati vijećnika? Po Zakonu, ako se već držimo Zakona.“

\*Predsjedavajući: “Vijećnika ima jedanaest, ali ne moraju svi prisustvovati. Gdje to piše da svih jedanaest mora prisustvovati sjednici?“

\*\*Vijećnik Miroslav Sokolić: „Jesmo li mi tada imali jedanaest vijećnika ili nismo?“

\*Predsjedavajući: „Imali smo kvorum. Nemojte Vi gospodine Sokoliću mene učiti, ja sam jako dobro proučio i Pravilnik i Statut. I imam ih u malom prstu.“

\*Pročelnica JUO Općine Šandrovac, Ivana Fočić: „Gospodine Sokoliću, ministarstvo uprave će dati očitovanje upravo na Vaš prijedlog. Oni će se očitovati i nama i Vama po tom pitanju.“

Predsjedavajući je Statut Općine Šandrovac dao na glasanje.

U trenutku glasanja bilo je prisutno 11 vijećnika , te Statut Općine Šandrovac nije usvojen sa 5 glasova ZA, 2 glasa PROTIV i 4 glasa SUZDRŽAN.

**Točka 4.**

**Donošenje Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Šandrovac.**

Pročelnica JUO Općine Šandrovac, Ivana Fočić, obrazlaže odluku čiji je predlagatelj Komunalac Bjelovar.

\*\*Vijećnik Slaven Kurtak: „Da li će cijena prikupljanja biti ista ili će se nešto mijenjati?“

\*Pročelnica JUO Općine Šandrovac, Ivana Fočić: „Cijena vjerojatno neće ostati ista. Iz Komunalca smo dobili informaciju da bi se cijena trebala znati u ožujku. Mi sada cijene nemamo, oni su ih trebali napraviti i izračunati do kraja siječnja, ali nažalost nisu.“

\*Načelnik Općine Šandrovac, Josip Dekalić: „Ova Odluka pisana je na nivou države. A primjenjivati će se u 2018. godini. Oni nama sada ne mogu izbaciti cijene. Mi smo na sastanku koji smo imali kod njih tražili da te cijene ne rastu i ne povećavaju se previše jer ako se otpad počne razvrstavati, njegova količina bi se trebala smanjiti. Međutim oni moraju kupiti nove kamione sa tri komore, a to sve povećava cijenu. Ja sam tražio da ona kućanstva gdje žive jedno ili eventualno dvoje ljudi, koji nemaju puno otpada, da se tu cijena pogotovo ništa ne povećava. Da ne bi dobili kontra efekt i da nam to smeće ne bi završilo u šumama. Mi smo se godinama borili sa problemom smeća i sada kada smo to konačno doveli u red da ne ispadne da nam se problem ponovno vrati. A ovo što povremeno vidite neko smeće uz cestu, to ne bacaju naši mještani, nego prolaznici koji tuda usput prolaze pa samo iz auta bace smeće kroz prozor. Mi sada i dalje moramo raditi na svijesti ljudi o razvrstavanju otpada. Ovih dana će izaći i letak, čije tiskanje ćemo i mi sufinancirati, a u njemu će pisati upravo o tome kako pravilno razvrstavati otpad, te će on biti podijeljen svakom kućanstvu.“

\*Pročelnica JUO Općine Šandrovac, Ivana Fočić: „Sada nam slijedi i čipiranje kanti. Cijena će biti fiksna plus onaj varijabilni dio koji će ovisiti o broju odvoza smeća, jer vi ne morate dati smeće odvoziti svaki tjedan.“

\*Načelnik Općine Šandrovac, Josip Dekalić: „Htio bih vam još reći i da mi imamo, odnosno Komunalac Bjelovar da ima gotovo najniže cijene odvoza otpada u Hrvatskoj. Vi ćete o svemu biti obaviješteni ovim lecima, na vijećima, na našim web stranicama i kako god bude potrebno da se ljudima što bolje objasni kako smeće pravilno razvrstavati.“

 U trenutku glasanja bilo je prisutno 11 vijećnika, te je **Odluka** o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Šandrovac usvojena sa 11 glasova ZA.

**(KLASA: 363-01/18-01/1, URBROJ: 2123-05-01-18-1)**

**Točka 5.**

**Donošenje Odluke o povjeravanju obavljanja javne usluge prikupljanja miješanog komunalnog otpada i prikupljanja biorazgradivog komunalnog otpada javnom isporučitelju.**

\*Načelnik Općine Šandrovac, Josip Dekalić: „Zaboravio sam vam prije reći da je u razgovoru sa Komunalcem dogovoreno i to da će od sada oni odvoziti i naš glomazni otpad jedan puta godišnje bez da nam to naplate.“

U trenutku glasanja bilo je prisutno svih 11 vijećnika, te je **Odluka o povjeravanju obavljanja javne usluge prikupljanja miješanog komunalnog otpada i prikupljanja biorazgradivog komunalnog otpada javnom isporučitelju** usvojena jednoglasno, sa 11 glasova ZA.

**(KLASA: 363-01/18-01/2, URBROJ: 2123-05-01-18-1)**

**Točka 6.**

**Donošenje Odluke o sufinanciranju troškova boravka djece sa područja Općine Šandrovac u dječjim vrtićima u 2018. godini.**

\*Načelnik Općine Šandrovac, Josip Dekalić: „Gospodo mi smo prije tri ili četiri godine imali jedan upit za sufinanciranje dječjeg vrtića. Međutim tada je bilo problema sa Proračunom i financijama. Sada smo opet dobili jednu zamolbu za dječji vrtić, a da bismo to sufinancirali moramo ovdje na vijeću donijeti Odluku. Trojstvo ima istu takvu odluku gdje sa 1.000,00 kuna sufinancira trošak vrtića za djecu iz svoje općine. Tako ćemo i mi svakom djetetu iz naše Općine koje ide u vrtić, kada roditelj podnese zamolbu i dokumentaciju pomoći sa tih 1.000,00 kuna.“

\*Pročelnica JUO Općine Šandrovac, Ivana Fočić: „Općina sklapa ugovor sa dječjim vrtićem i isplaćuje novac direktno na račun vrtića po ispostavljenom računu.“

\*\*Vijećnik Slaven Kurtak: „Da li je to neki određeni vrtić?“

\*Načelnik Općine Šandrovac, Josip Dekalić: „Ne, to će se odnositi na sve vrtiće i za sve će iznos sufinanciranja biti 1.000,00 kuna.“

\*\*Vijećnik Slaven Kurtak: „Vidim ovdje sredstva za provedbu osigurana su u Proračunu na poziciji 372192, a mi to nemamo na toj poziciji.“

\*Referent za računovodstvo i financije Općine Šandrovac, Dajana Perhot: „Ovdje je došlo do tiskarske pogreške, u Odluci treba pisati da će se sredstva osigurati, a ne da su već osigurana.“

\*\*Predsjedavajući: „Ja bih samo pitao o kolikom se broju djece ovdje radi?“

\*Načelnik Općine Šandrovac, Josip Dekalić: „Za sada samo o jednom djetetu, jer je samo jedna zamolba stigla. Ali sigurno će ih se pojaviti više.“

U trenutku glasanja bilo je prisutno 11 vijećnika, te je **Odluka** o sufinanciranju troškova boravka djece sa područja Općine Šandrovac u dječjim vrtićima u 2018. godiniusvojena sa 11 glasova ZA.

**(KLASA: 510-01/18-01/1, URBROJ: 2123-05-01-18-1)**

**Točka 7.**

**Donošenje Odluke o izmjenama i dopunama Odluke o koeficijentima i osnovici za obračun plaće zaposlenika Doma za starije i nemoćne osobe “Šandrovac”.**

Damir Kolar, ravnatelj Doma za starije i nemoćne osobe Šandrovac, obrazlaže Odluku.

\*\*Vijećnik Slaven Kurtak: „Koliko onda otprilike iznosi plaća jedne njegovateljice?“

\*Damir Kolar, ravnatelj Doma za starije i nemoćne osobe Šandrovac: „Na plaći za 11. mjesec za spremačicu je povećanje, u netu, 230,00 kuna, a za njegovateljicu 240,00 kuna. Svima ostalima je povećanje otprilike između 80,00 i 90,00 kuna, opet govorim u netu. Po tome svemu spremačica je za 11. mjesec imala plaću od 2.875,00, a sa ovim povećanjem plaća bi bila 3.100,00 kuna, a njegovateljica je za 11. mjesec imala plaću od 3.032,00 kune, a sada bi ta plaća bila u iznosu od 3.276,00 kuna.“

\*\*Vijećnik Slaven Kurtak: „Koliko onda iznosi povećanje na Vašu plaću?“

\*Damir Kolar, ravnatelj Doma za starije i nemoćne osobe Šandrovac: „Kod mene je povećanje plaće za 90,00 kuna, kao što je i kod glavne medicinske sestre. Kod ovih drugih je 100,00 kuna povećanje.“

\*\*Vijećnik Slaven Kurtak: „Po nekom mom gledištu, mi smo sada ovdje izjednačili njegovateljicu i spremačicu po visini plaće. A što se tiče odgovornosti, mislim da njegovateljice ipak imaju veću odgovornost.“

\*Damir Kolar, ravnatelj Doma za starije i nemoćne osobe Šandrovac: „Ja se slažem da to je tako i da ste u pravu što se same odgovornosti tiče.“

\*\*Vijećnik Miroslav Sokolić: „Ja bih Vas zamolio gospodine ravnatelju, da li biste htjeli ponoviti, jer nisam stigao zapisati, broj djelatnika.“

\*Damir Kolar, ravnatelj Doma za starije i nemoćne osobe Šandrovac: „Djelatnika je trenutno trinaest.“

\*\*Vijećnik Miroslav Sokolić: „Ja smatram da je ovo što su zaposlene samo tri njegovateljice, da je to malo, ako uzmemo u obzir da imamo dvije spremačice, a samo tri njegovateljice.“

\*Damir Kolar, ravnatelj Doma za starije i nemoćne osobe Šandrovac: „Radi se o tome da se mora zadovoljiti nekakav smjenski rad. Dakle mi imamo u dnevnoj smjeni glavnu sestru i tri djelatnice. A u noćnoj smjeni imamo samo jednu djelatnicu. Ja se slažem sa Vama da to možda nije dovoljno, ali za sada i sa tim brojem funkcioniramo i to tako da nitko od korisnika nije otišao iz Doma, a da nije zadovoljan sa uslugom. Jer svako povećanje broja radnika Vam je godišnje 40.000,00 ili 50.000,00 kuna više, a to treba nekako i zaraditi.“

\*\*Vijećnik Miroslav Sokolić: „Što se tiče ovih novih koeficijenata, zanima me zašto se oni uopće dižu. Zašto se nije samo mogla povećati plaća za nekih 200,00 ili 300,00 kuna?“

\*Damir Kolar, ravnatelj Doma za starije i nemoćne osobe Šandrovac: „Tako je koncipirana Odluka da se mijenja samo koeficijent. Jer ako mijenjamo osnovicu, onda ju moramo mijenjati svima.“

\*\*Vijećnik Miroslav Sokolić: „Sad bih Vas ja još pitao i ono što Vas je pitao i gospodin Kurtak. Ja se sa njim slažem da njegovateljice imaju daleko veću odgovornost i da rade daleko opsežniji posao nego spremačice. A Vi ste ovdje njima predvidjeli veći koeficijent, samo za ovih 0,01 nego spremačicama. Ako se sjećate kada smo i zadnji puta donosili ovakvu odluku, ja sam to isto govorio i dao prijedlog da se njegovateljicama digne koeficijent, ali to vijeće tada nije htjelo prihvatiti. Pa ja sada predlažem da mi njegovateljicama dignemo umjesto 0,67 na 0,70, a ovo ostalo neka sve ostane isto.“

\*Damir Kolar, ravnatelj Doma za starije i nemoćne osobe Šandrovac: „Vi to dajete kao prijedlog?“

\*\*Vijećnik Miroslav Sokolić: „Da.“

\*Damir Kolar, ravnatelj Doma za starije i nemoćne osobe Šandrovac: „Ja sam Odluku predložio ovakvu, a što će Vijeće sada donijeti, ja ne ulazim u to. Po meni je bolji prijedlog da se ovo sada izglasa ovako kako je predloženo, jer i po Zakonu moramo povećati koeficijent. A da ja onda malo posložim kako bi trebalo izgledati to povećanje koje Vi predlažete za njegovateljice i koliko bi nas to u konačnosti koštalo.“

\*Predsjedavajući: „Ja imam jedan prijedlog, da se za iduću sjednicu sve pripremi tako da govorimo o novčanim iznosima u brutu kada su u pitanju plaće djelatnika u Domu za stare i nemoćne osobe Šandrovac, ali bez radnog staža, jer on ih mijenja, a da mi ovdje govorimo o osnovici. To je moj prijedlog“

\*Načelnik Općine Šandrovac, Josip Dekalić: „Gospodin Sokolić je ovo dobro primijetio. Ajde da onda ovako napravimo promjenu, jer ovako je i medicinska sestra, odnosno tehničar stvarno jako nisko po koeficijentu. Da napravimo tako da se njegovateljici koeficijent podigne na 0,70, a medicinskoj struci na 0,82. S time da kada bude gotov šestomjesečni izvještaj Doma, ako on ne pokaže baš dobar financijski rezultat, da onda mi kao Općina pomognemo Domu. Jer do ovog problema ne bi došlo da mi možemo i smijemo povisiti cijenu smještaja u Domu. Ali mi to jednostavno ne smijemo napraviti i upravo zbog toga i dolazimo do ovakvih situacija.“

\*Damir Kolar, ravnatelj Doma za starije i nemoćne osobe Šandrovac: „Moj prijedlog bi bio da se onda i njegovateljicama i kompletnoj medicinskoj struci napravi povećanje koeficijenta od 0,05.“

\*\*Vijećnik Danijel Bedeković: „Ja bih sada predložio slijedeće, da prihvatimo ovu Odluku ovakvu kakva je, bez ikakvih izmjena, a da se obvezuje ravnatelj Doma da nam napravi projekciju za slijedeću sjednicu. Pa da se onda vidi da li je to povećanje koeficijenata financijski izvedivo ili nije.“

U trenutku glasanja bilo je prisutno svih 11 vijećnika, te je **Odluka** o izmjenama i dopunama Odluke o koeficijentima i osnovici za obračun plaće zaposlenika Doma za starije i nemoćne osobe “Šandrovac”, usvojena sa 11 glasova ZA.

**(KLASA: 501-01/18-01/1, URBROJ: 2123-05-01-18-1)**

**Točka 8.**

**Izglasavanje nepovjerenja predsjedniku Općinskog vijeća Općine Šandrovac Ranku Ormanoviću.**

**\***Predsjedavajući: „Ja bih zamolio da se podjeli nešto i da svi to pročitate. Vi ste tu sada dobili Sporazum koji sam ja potpisao sa HSLS-om, pa bih zamolio gospodina Perec Svena da mi objasni, koji sam ja to članak i koju točku napravio nepravilno i u čemu sam ja to oštetio Općinu, te što bih to mogao učiniti u idućem razdoblju. Molim neka mi to objasni.“

\*\*Vijećnik Sven Perec: „Dakle ovako, Općina nije oštećena, no međutim u nekoj budućnosti moguće je da bi bila oštećena.“

\*Predsjedavajući: „Molim Vas recite mi konkretno u čemu.“

\*\*Vijećnik Sven Perec: „Zašto konkretno?“

 \*Predsjedavajući: „Zato što mi ovdje donosimo odluke koje su konkretne, ne donosimo ništa apstraktno. Jer tako se u općini ne radi.“

\*\*Vijećnik Sven Perec: „Mi smo potpisali ovaj Sporazum. Da ćemo biti u koaliciji, da ćemo raditi zajedno, da ćemo prihvaćati iste ciljeve, što se već na prvom vijeću pokazalo da nije točno. Dakle, Vi dođete kod nas na sastanak, mi pričamo o nekim stvarima koje svi podržavamo, načelno i Vi, a onda dođemo na vijeće i Vi ih ne podržite.“

\*Predsjedavajući: “Ako govorimo o istoj stvari, ja sam vama za to odmah rekao da za to neću glasati. Radi se o konkretnoj stvari, o naknadi za zamjenika načelnika.“

\*\*Vijećnik Sven Perec: „Ne, radi se konkretno o dimnjačaru.“

\*\*Vijećnik Slaven Kurtak: „Mogu li se ja sada odmah nadovezati? Ovo što ste spomenuli visinu naknade za zamjenika načelnika, da mi smo bili i protiv toga. Ali najviše smo bili protiv toga da se diže naknada vijećnicima, predsjedniku vijeća i zamjeniku načelnika da se isplaćuje tolika naknada. To je bila jedna od prekretnica. Nije bio u pitanju samo zamjenik načelnika nego kompletno povećanje naknada za sve nas.“

\*Predsjedavajući: „Sad da ja vama objasnim neke stvari. Što se tiče zamjenika načelnika, to vi ne možete skinuti, jer to znači da ne čitate ni Poslovnik, ni Statut jer ne znate da zamjenik načelnika ima pravo na 50% načelničke plaće, da dolazi svako jutro u 7:00 sati i odlazi u 15:00 sati i ne mora ništa raditi. Niste čitali ni Statut, ni Pravilnik, ni Zakon. Drugo, rekli ste da nećete prihvatiti svoje naknade, ja sam odmah rekao da ću ja svoju prihvatiti. A kome ste vi dali svoju naknadu? Nikome.“

\*\*Vijećnik Sven Perec: „To nije točno.“

\*Predsjedavajući: „Pa onda dokažite kome ste ju dali.“

 \*\*Vijećnik Slaven Kurtak: „To nije točno. Mi svoj novac možemo dati kome god mi hoćemo.“

\*Predsjedavajući: „I ja sam svoj novac dao, na primjer svojoj djeci, unucima, ali za to nemam dokaza. Što vi niste rekli Dajani da se u korist toga i toga odričete i da mu se stavi na žiro račun. To znači da vi ljudi uopće niste svjesni toga što pričate, a radite drugačije.“

\*\*Vijećnik Slaven Kurtak: „U redu, to je Vaše mišljenje.“

\*Predsjedavajući: „Dokažite mi jedan jedini članak u ovom Sporazumu, koji sam ja prekršio. Ja znam da ću ja otići, jer vi imate više ruku. I napravili ste političku trgovinu. Ja to javno kažem, da ste vi napravili političku trgovinu.“

\*\*Vijećnik Slaven Kurtak: „Vi nas niste podržali u našim prijedlozima.“

\*Predsjedavajući: „U kojima? Ja u vašim bezvezarijama ne želim sudjelovati, u tome ne bih podržao ni načelnika, a kamoli da bih vas podržao.“

\*\*Vijećnik Slaven Kurtak: „U redu, to je Vaše mišljenje i svatko ima pravo na svoje mišljenje.“

\*Predsjedavajući: „Meni je samo žao što je tako ispalo. Ja se vama zahvaljujem na suradnji i ovog momenta napuštam ovo svoje mjesto predsjednika vijeća, jer znam da ćete svi glasati protiv mene. Žao mi je i zbog toga kako će se odsada raditi dalje, zbog svih nas.“

\*Načelnik Općine Šandrovac, Josip Dekalić: „Samo malo, nismo svi protiv tebe. Ovo se sada mora odraditi. Znači traži se izglasavanje ne povjerenja predsjedniku vijeća.“

\*\*Vijećnik Miroslav Sokolić: „Mogu li ja nešto reći? Ne možete Vi sada ovdje pričati neke stvari, da mi ne znamo, jer to nije točno. Mi svi jako dobro znamo da zamjenik načelnika ima pravo na naknadu. I mi njemu nju možemo skinuti. A što se tiče Sporazuma kojeg se vi grčevito držite. Vi nemate povjerenje većine vijećnika i zdravo, doviđenja. Već ste odavno trebali odstupiti.“

\*Predsjedavajući: „Pa evo ja odstupam sada.“

\*Načelnik Općine Šandrovac, Josip Dekalić: „Gospodo polako, ovo se mora izglasati.“

U trenutku glasanja bilo je prisutno 11 vijećnika, te je **nepovjerenja** predsjedniku Općinskog vijeća Općine Šandrovac Ranku Ormanoviću usvojeno sa 7 glasova ZA i 4 glasa PROTIV.

**\*\***Vijećnik Igor Škudar: „Načelniče, tko vodi sjednicu Vi ili netko drugi?“

**\***Vijećnik Ranko Ormanović: „Gospodo ja se vama zahvaljujem na dosadašnjem radu, a sada si dovedite novog predsjednika i vodite sjednicu do kraja.“

\*Načelnik Općine Šandrovac, Josip Dekalić: „Gospodine Škudar, načelnik se mora umiješati ako dolazi do ovakvih situacija.“

**\***Zamjenik predsjednika Općinskog vijeća Općine Šandrovac, Danijel Bedeković: „Dobra večer, ja vas sve skupa još jednom pozdravljam. Predlažem da se sada uzme pet minuta stanke, pa da nakon toga nastavimo dalje.“

**Točka 9.**

**Izbor predsjednika Općinskog vijeća Općine Šandrovac.**

**\***Zamjenik predsjednika Općinskog vijeća Općine Šandrovac, Danijel Bedeković: „S obzirom da je stanka završila, predlažem da krenemo dalje sa Dnevnim redom. Da li netko ima prijedlog za predsjednika Općinskog vijeća Općine Šandrovac?“

\*\*Vijećnik Slaven Kurtak: „Naš prijedlog za predsjednika Općinskog vijeća Općine Šandrovac, je da to bude Igor Škudar, a zamjenik Danijel Bedeković.“

 U trenutku glasanja bilo je prisutno svih 11 vijećnika, te je Odluka o Izboru Predsjednika Općinskog vijeća Općine Šandrovac, usvojena sa 6 glasova ZA, 4 glasa PROTIV i 1 glasom SUZDRŽAN.

**(KLASA: 021-05/18-01/8, URBROJ: 2123-05-01-18-1)**

**\*\***Vijećnik Miroslav Sokolić: „Jel mora on kao predsjednik vijeća dati prisegu?“

\*Pročelnica JUO Općine Šandrovac, Ivana Fočić: „Ne mora, jer je on dao prisegu kao vijećnik.“

**\*\***Vijećnik Miroslav Sokolić: „Dobro. Napišite molim u zapisnik da on ne mora dati prisegu.“

**Točka 10.**

**Izbor Zamjenika predsjednika Općinskog vijeća Općine Šandrovac.**

**\***Predsjednik Općinskog vijeća Općine Šandrovac, Igor Škudar: „Ja vas sve lijepo pozdravljam. Zahvaljujem vam na povjerenju. Sada prelazimo na desetu točku dnevnog reda, Izbor zamjenika predsjednika Općinskog vijeća Općine Šandrovac. Ovdje imam prijedlog da to bude Danijel Bedeković.“

U trenutku glasanja bilo je prisutno 11 vijećnika. Odluka o Izboru Zamjenika predsjednika Općinskog vijeća Općine Šandrovac, usvojena je sa 7 glasova ZA, 2 glasa PROTIV i 2 glasa SUZDRŽAN.

**(KLASA: 021-05/18-01/8, URBROJ: 2123-05-01-18-1)**

Predsjednik općinskog vijeća Općine Šandrovac zaključuje sjednicu u 21,15 sati

Zapisničar:

Martina Bedeković

Odluke o točke 2. do točke 8. donesene su pod predsjedavanjem predsjednika Općinskog vijeća Općine Šandrovac Ranka Ormanovića

  **Općinsko vijeće općine Šandrovac**

 **Predsjednik općinskog vijeća**

 **Ranko Ormanović**

Odluke o točke 9. do točke 10. donesene su pod predsjedavanjem predsjednika Općinskog vijeća Općine Šandrovac Igora Škudara

 **Općinsko vijeće općine Šandrovac**

 **Predsjednik općinskog vijeća**

 **Igor Škudar**